ไฟแนนซ์ทูเดย์
โดย...ช.ชดา
19 เม.ย. 2555

โดย...ช.ชดา
...ตั้งแต่ญัตติแก้ไขรัฐธรรมนูญเข้าสู่กระบวนการแปรญัตติของรัฐสภา อารมณ์คนในสังคมก็เริ่มเปลี่ยนแปลงไป ถ้าช่วงนี้เดินไปไหนเจอใครยิ้มเครียดๆ อย่าแปลกใจ เพราะเขากำลังหนักใจกับปัญหาบ้านเมือง
...วันนี้ ช.ชดา ขอฉีกออกมาจากเรื่องเครียดดีกว่า กรณ์ จาติกวณิช สส.ระบบบัญชีรายชื่อ พรรคประชาธิปัตย์ อดีต รมว.คลัง โพสต์ภาพแมวเหมียวน่ารักน่าชังที่ลูกสาวส่งมาให้ บรรยายให้เห็นภาพนักการเมืองได้อย่างแจ่มแจ๋ว สมกับเป็นลูกพ่อจริงๆ
...ยามนี้เอ็มดีหนุ่มของธนาคารอาคารสงเคราะห์ (ธอส.) วรวิทย์ ชัยลิมปมนตรี ควงว่าที่เจ้าสาว พนิตพิมพ์ สิทธิพงศ์ ลูกสาวคนสวยของปลัดกระทรวงพลังงาน ผู้ประกาศข่าวสาวที่มีดีกรีรองนางสาวไทย ตระเวนแจกการ์ดผู้ใหญ่ งานแต่งงานจะจัดที่โรงแรมพลาซ่า แอทธินี วันที่ 9 พ.ค.นี้ ช.ชดา ได้รับการ์ดแล้ว จะแวะไปร่วมแสดงความยินดีกับพ่อเสือวรวิทย์ที่ตอนนี้กลายเป็นแมวไปแล้ว
...ขอให้กำลังใจ ธีระชัย ภูวนาถนรานุบาล อดีต รมว.คลัง เจ้าของฉายารัฐมนตรีเฟซบุ๊ก ที่แม้จะหลุดจากเก้าอี้แล้ว ก็ยังคงเขียนเฟซบุ๊กให้ความรู้ด้านการเงินการคลังต่อเนื่อง หลังไร้ตำแหน่ง คุณธี เขียนวิเคราะห์อรรถาธิบายอย่างตรงไปตรงมา ช.ชดา ว่าตอนนี้ท่านกลับมาเป็น ธีระชัย คนเดิมที่เคยรู้จักแล้ว หลังจากเปลี่ยนไปเป็นคนละคนเมื่อลงสนามการเมือง
...หลายคนที่เคยรู้จักว่ามีหลักการหนักแน่น เมื่อลงสนามการเมืองก็เริ่มเป๋ จากที่ไปไหนมาไหนมีคนไหว้ด้วยความเคารพนับถือ กลายเป็นไหว้แบบขอไปที บางคนบอกตรงๆ ไม่อยากยกมือไหว้ให้เสียมือ
...ข่าวดีเศรษฐกิจ คือ ทุกสำนักพยากรณ์เศรษฐกิจพากันขยับเป้าหมายจีดีพีของไทยขึ้นหมดเลย สะท้อนว่าเศรษฐกิจไทยดีขึ้น แต่ชาวบ้านกลับหน้าซีด อาชญากรรมเต็มเมือง ล้วงมือเข้าไปในกระเป๋าก็ไม่ได้มีเงินมากขึ้น นี่คือรวยกระจุก จนกระจาย โดยแท้